Renosterhorings in man se tas gekry | Netwerk24
Renosterhorings in man se tas gekry
Deur Isabel Venter 22 Mei 2019 16:41
’n Suid-Afrikaanse man is op die O.R. Tambo-lughawe buite Johannesburg betrap met ’n tas vol renosterhorings.
Die 38-jarige man is deur die Valke in hegtenis geneem.
Die polisie het op sowat 30 kg se renosterhorings beslag gelê. Foto: Verskaf
Volgens kapt. Ndivhuwo Mulamu, woordvoerder van die Valke, het die ondersoekspan op ’n wenk reageer.
Die man was glo onderweg na die Verenigde Arabiese Emirate.
In sy tas het die Valke ongeveer 30 kg se renosterhorings gekry wat in plastiek toegedraai was.
Mulamu sê dit is nog nie duidelik van waar die horings kom en hoeveel renosters gestroop is nie.
“Dit alles vorm deel van die ondersoek. Daar sal DNS-toetse op die horings gedoen word,” sê Mulamu.
Die man se identiteit kan nie bekend gemaak word voordat hy in die hof verskyn het nie.
Mulamu sê die man sal na verwagting Donderdag in die landdroshof in Kemptonpark verskyn op aanklagte wat verband hou met die onwettige besit van renosterhorings.
Dié renosterhorings is in ’n Suid-Afrikaanse man se tas gevind nadat die Valke op ’n wenk reageer het en die man op die O.R. Tambo-lughawe aangekeer is. Foto: Verskaf
Meer oor: O.R. Tambo | Valke | Johannesburg | Renosterhorings
Valke kry renosterhorings, dwelms in Gauteng
Karweiers van renosterhoring bly agter tralies